ต่างชาติลุยต่อเกาะติดตัวเลขเศรษฐกิจ
หนังสือพิมพ์โพสต์ทูเดย์ ลึก กว้าง ไกล ได้ประเด็นแซ่ด ฉบับวันจันทร์ที่ 29 มี.ค. 2553
29 มี.ค. 2553

หนังสือพิมพ์โพสต์ทูเดย์ ลึก กว้าง ไกล ได้ประเด็นแซ่ด ฉบับวันจันทร์ที่ 29 มี.ค. 2553
...ตลอดสัปดาห์ที่ผ่านมา ภาพตลาดหุ้นไทยยังดูสดใส แต่ดัชนีเริ่มผันผวนจากแรงขายทำกำไร หลังราคาหุ้นปรับตัวขึ้นมาก นักลงทุนเล่นหุ้นด้วยความระมัดระวังมากขึ้น ทั้งสัปดาห์ดัชนีขึ้นเพียง 4.27 จุด (จาก 774.59 จุด)
...ดัชนีปิดล่าสุด 778.86 จุด มูลค่าซื้อขาย 21,475 ล้านบาท ต่างชาติซื้อสุทธิอีก 1,007 ล้านบาท ยอดเก็บทั้งสัปดาห์ 8,970 ล้านบาท 
...สำหรับสัปดาห์นี้ (29 มี.ค.-2 เม.ย.) ทิศทางดัชนี น่าจะขึ้นได้แคบๆ ระวังแนวต้าน 790 จุด มีปัจจัยที่น่าติดตามเพราะอาจมีผลกับการลงทุน 2 เรื่อง คือ การรายงานตัวเลขเศรษฐกิจของแบงก์ชาติในวันพุธ 31 มี.ค. นี้ และตัวเลข เงินเฟ้อของกระทรวงพาณิชย์ในวันถัดมา ส่วนประเด็นการเมือง ไม่ตัดทิ้งต้องติดตามต่อเนื่อง
... “วุฒิชัย ลีนะบรรจง” ซีอีโอ แคปปิทอล เอ็นจิเนียริ่ง เน็ตเวิร์ค (CEN) การันตีผู้ถือหุ้นถึงเวลา Turn Around ปีนี้ ธุรกิจรุ่งจาก 3 บริษัทย่อย พลิกพื้นฐานเปลี่ยนทันที ไม่งั้นคงไม่ปันผลครั้งแรก 5 สตางค์ในรอบ 10 ปี
...มิลล์คอนฯ (MILL) ใหญ่และแข็งแรงขึ้น หลังเพิ่มทุนจดทะเบียนจาก 500 ล้านบาท เป็นกว่า 2,000 ล้านบาท หุ้นที่ขายก็ได้ราคาดี 4.20 บาท มีนักลงทุนใส่เงินสดแล้วไม่ต่ำกว่า 400 ล้านบาท 
...เงินเพิ่มทุนก้อนโต MILL พุ่งเป้าไปที่โครงการกรีนมิลล์ ลงทุนทำเตาหลอม ทำให้กำไรขั้นต้นเพิ่มเท่าตัวจาก 7-8% เป็น 15-20% ย่อมมีผลต่อความสามารถและโอกาสในการทำกำไรมากขึ้น
...น่าคิดเรื่องเดียวกันแต่คำตัดสินออกมาไม่เหมือนกัน มีผลให้ “บันเทิง ตันติวิท” และ “ศุภเดช พูนพิพัฒน์” บิ๊กบริษัททุนธนชาต (TCAP) หรือ บล.ธนชาติ เดิม อุทธรณ์คดีที่ “เกริกชัย ซอโสตถิกุล” ลูกค้าฟ้องกรณีไม่จับลูกค้าฟอร์ซเซล ขณะที่ TCAP และ “สมเจตน์ หมู่ศิริเลิศ” ยกฟ้อง 
...“จรัมพร โชติกเสถียร” ว่าที่เอ็มดีตลาดหลักทรัพย์คนใหม่ หลังจากเซ็นสัญญาและผลตอบแทนเสร็จสัปดาห์ที่ผ่านมา ตั้งแต่เดือน เม.ย. เป็นต้นไป จะเริ่มเข้ามาดูงานที่ตลาดก่อนลงสนามรบจริงเดือน มิ.ย. นี้